Title: ประกาศกรมประมง เรื่อง กำหนดหลักเกณฑ์และวิธีการในการจัดทำหลักฐานเพื่อการสืบค้นของผู้ผลิตผลิตภัณฑ์สัตว์น้ำหรือแปรรูปสัตว์น้ำ พ.ศ. 2558

ประกาศกรมประมง

ประกาศกรมประมง
เรื่อง
กำหนดหลักเกณฑ์และวิธีการในการจัดทำหลักฐานเพื่อการสืบค้น
ของผู้ผลิตผลิตภัณฑ์สัตว์น้ำหรือแปรรูปสัตว์น้ำ
พ.ศ. ๒๕๕๘

อาศัยอำนาจตามความในมาตรา
๙๐ (๕) แห่งพระราชกำหนดการประมง พ.ศ. ๒๕๕๘ อธิบดีกรมประมงออกประกาศไว้ ดังต่อไปนี้

ข้อ
๑  ในประกาศนี้
รุ่นวัตถุดิบ หมายความว่า
สัตว์น้ำชนิดเดียวกันที่มาจากเรือประมงในช่วงเวลาทำการประมงและแหล่งทำการประมงเดียวกัน

ข้อ
๒  ให้ผู้ผลิตผลิตภัณฑ์สัตว์น้ำหรือแปรรูปสัตว์น้ำที่อยู่ในบัญชีรายชื่อที่กรมประมงรับรองซึ่งใช้วัตถุดิบสัตว์น้ำจับจากธรรมชาติ
ยกเว้นสัตว์น้ำจืด หอยฝาเดียว และหอยสองฝา
ในการผลิตผลิตภัณฑ์สัตว์น้ำหรือแปรรูปสัตว์น้ำต้องจัดทำคู่มือเพื่อแสดงระบบการจัดทำหลักฐานเพื่อการสืบค้นครอบคลุมตั้งแต่แหล่งที่มาของวัตถุดิบสัตว์น้ำ
การขนส่ง การจัดเก็บ กระบวนการผลิต และการส่งออกให้กรมประมงเพื่อพิจารณาให้ความเห็นชอบ
ในกรณีที่ผู้ผลิตผลิตภัณฑ์สัตว์น้ำหรือแปรรูปสัตว์น้ำเปลี่ยนแปลงระบบการจัดทำหลักฐานเพื่อการสืบค้นต้องส่งคู่มือที่มีการเปลี่ยนแปลงข้อมูลในการจัดทำระบบจัดทำหลักฐานเพื่อการสืบค้นให้กรมประมงเพื่อพิจารณาให้ความเห็นชอบ

ข้อ
๓  รายละเอียดในคู่มือเพื่อแสดงระบบการจัดทำหลักฐานเพื่อการสืบค้นอย่างน้อยต้องประกอบด้วย
(๑)
การคัดเลือกวัตถุดิบสัตว์น้ำ
ต้องแสดงวิธีการคัดเลือกแหล่งที่มาของวัตถุดิบสัตว์น้ำ และวิธีการตรวจสอบวัตถุดิบสัตว์น้ำว่าได้มาจากการทำการประมงโดยชอบด้วยกฎหมาย
(๒)
การขนถ่ายวัตถุดิบสัตว์น้ำเข้าสู่โรงงาน ต้องแสดงวิธีการขนถ่าย
และการแยกรุ่นวัตถุดิบสัตว์น้ำ
(๓)
การรับและคัดแยกวัตถุดิบสัตว์น้ำ ต้องตรวจสอบชนิด น้ำหนัก
และกำหนดรหัสบ่งชี้ที่มีรายละเอียดเชื่อมโยงถึงรุ่นวัตถุดิบสัตว์น้ำ
(๔)
การจัดเก็บวัตถุดิบสัตว์น้ำ ต้องแสดงระบบการจัดเก็บวัตถุดิบสัตว์น้ำ และมีรหัสบ่งชี้
กรณีใช้ห้องเย็นภายนอกโรงงานในการจัดเก็บวัตถุดิบสัตว์น้ำ
ห้องเย็นดังกล่าวต้องอยู่ในบัญชีรับรองของกรมประมง
และมีเอกสารยืนยันการรับฝากวัตถุดิบสัตว์น้ำที่เชื่อมโยงถึงชนิดและน้ำหนักวัตถุดิบสัตว์น้ำทั้งหมดของโรงงานที่นำไปฝากเก็บ
(๕)
ระบบเบิกจ่ายวัตถุดิบสัตว์น้ำ
ต้องแสดงถึงชนิดและน้ำหนักสัตว์น้ำที่นำไปผลิตเป็นผลิตภัณฑ์สัตว์น้ำ
(๖)
วิธีการตรวจสอบหลักฐานเพื่อการสืบค้น ต้องบ่งชี้
หรือแสดงความเชื่อมโยงสอดคล้องกันของเอกสารหรือบันทึกการผลิตต่าง ๆ
ครอบคลุมตั้งแต่การรับวัตถุดิบสัตว์น้ำจนถึงการส่งออกผลิตภัณฑ์สัตว์น้ำ
(๗)
วิธีการแสดงความเชื่อมโยงของน้ำหนักวัตถุดิบสัตว์น้ำกับน้ำหนักสัตว์น้ำในผลิตภัณฑ์สัตว์น้ำ

ข้อ
๔  ผู้ผลิตผลิตภัณฑ์สัตว์น้ำหรือแปรรูปสัตว์น้ำตามข้อ
๒ ต้องจัดทำสรุปข้อมูลชนิดและน้ำหนักวัตถุดิบสัตว์น้ำที่รับเข้า
และผลิตภัณฑ์สัตว์น้ำที่ส่งออกแยกตามชนิดสัตว์น้ำที่ใช้

ข้อ
๕  ผู้ผลิตผลิตภัณฑ์สัตว์น้ำหรือแปรรูปสัตว์น้ำตามข้อ
๒
ต้องจัดเก็บหลักฐานและเอกสารหรือบันทึกที่เกี่ยวข้องกับการตรวจสอบหลักฐานเพื่อการสืบค้น
เป็นระยะเวลาไม่น้อยกว่าสามปี และไม่น้อยกว่าอายุของผลิตภัณฑ์สัตว์น้ำ

ข้อ
๖[๑]  ประกาศนี้ให้ใช้บังคับเมื่อพ้นหกสิบวันนับแต่วันประกาศในราชกิจจานุเบกษาเป็นต้นไป

ประกาศ ณ วันที่ ๒๙
ธันวาคม พ.ศ. ๒๕๕๘
วิมล  จันทรโรทัย
อธิบดีกรมประมง

ปุณิกา/ปริยานุช/จัดทำ
๘ มกราคม ๒๕๕๙

[๑] ราชกิจจานุเบกษา
เล่ม ๑๓๒/ตอนพิเศษ ๓๕๒ ง/หน้า ๑๔/๓๐ ธันวาคม ๒๕๕๘